भलायकी ही सगळ्यांत व्हडली संपत्ती. बसून रावपाची, शारिरीक व्यायाम नाशिल्ली सुस्त जिणेशैली हो एक म्हत्वाचो भौशीक भलायकेचो प्रस्न जावपाक लागला. सुस्त जिणे पद्दत जायत्या राश्ट्रांनी दीर्घकालीन भलायकेच्या परिस्थिती कडेन संबंदीत आसून लेगीत ती चड प्रमाणांत पातळ्ळ्या, अशें दिसता. बर्याच काळा सावन बसून वा पडून रावप, व्यायाम सामको उणो वा कसलोच व्यायाम करिनासतना रावपाची पद्दत म्हळ्यार सिडेंट्री वा सुस्त जिणे पद्दत. संवसारीक भलायकी संघटनेच्या (डब्ल्यूएचओ) मतान हे सुस्त जिणे पद्दतीन व्यक्तीचे भलायकेचेर गंभीर परिणाम जावंक शकतात. मरण आनी अपंगत्व हांच्या 10 मुखेल कारणां मदीं तो आसूं येता.
 संधिवात हो रोग, कोलेस्टरॉल वाडप आनी हेर असंख्य समस्या.
 भारतांत बायलां मदीं पीसीओएस, फायब्रोयड, एन्डोमेट्रियोसिस, होर्मोनल असंतुलन, मेनोरेजिया, रजोनिवृत्तीक (मेनोपोज) पावतकच वेगवेगळे भलायकेचे प्रस्न, लठ्ठपणां, इन्सुलिन प्रतिकार, गोडेंमूत आदीं आनी खासा करून मानसीक भलायकेच्या समस्यांनी खूब वाड जाल्या.
 उणी वा कसलीच शारिरीक क्रियाशीलताय नाशिल्ले कारणान एक अशे तरेची जिणे पद्दती निर्माण जाल्या जाका लागून हाडांचें द्रव्यमान उणें जाता, खनिजांची घनताय उणी जाता. देखून खास करून बायलांक ओस्थियोपोरोसिस तशेंच संधिवात जाता.
 ह्या समस्यांक लागून चलप कठीण जाता आनी जर योग्य आहार संवय पाळ्ळी ना जाल्यार मागीर ताका लागून वजन वाडटा आनी तें वेळार नियंत्रीत करूंक ना जाल्यार लठ्ठपणां येता. ह्या लठ्ठपणाक लागून शरिराचें वजन घेवपी सांध्यांक लुकसाण जाता जें संधिवात आनीक वाडयता.
 सुस्त जिणेशैली आपणायिल्ले कारणान रजोनिवृत्ती (मेनोपोज) कडेन वचपी बायलांक खूब मूड स्विंग्स अणभवचे पडटात. तिका उच्च रक्तदाब आनी गोडेंमुताचें निदान जाता, मासिक पाळये वेळार चड रगत व्हांवप (मेनोरेजिया) आदी समस्यांक तोंड दिवचें पडटा. जर ती निरोगी जिणे पद्दत पाळटा आसत जाल्यार ह्या लक्षणांची तीव्रता सामकी उणी जाता.
 तरणाट्या चलयां मदीं नव्या पिरायेची म्हामारी म्हळ्यार पीसीओएस. शारिरीक निश्क्रीयताय वा उण्यांत उणी क्रियाशीलताय हाचे वांगडाच अनियमीत खावपाची संवय आनी ताण, इन्सुलिन प्रतिकार करपाक कारण जाता आनी तातूंतल्यान पिसीओएसाक वाट फुट्टा. हें 18 ते 35 वर्सांच्या तरणाट्या चलयां मदीं दिसता. 10 मदल्या कमीत कमी 8 बायलांक पीसीओएस जाता. सप्टेंबराक पीसीओएस जागृताय म्हयनो म्हूण मान्यताय मेळ्ळ्या. पीसीओएसाची लक्षणां म्हळ्यार अनियमीत पीरियड, वजन वाडप, गळ्या भोंवतणीं तशेंच हातांचेर एक तरेचें काळपटपण येवप, नाका थंय केंस वाडप (hirsutism), पुरळां येवप, केंस वचप आदी.
 हालींसाराक बायलो चड करून थायरॉयड समस्या खास करून हायपोथायरायडीझम आनी हायपर थायरॉयड, फायब्रोयड, आनी हेर जायत्या भलायकेच्या दुयेंसांनी ग्रस्त दिसतात.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 